Nortamptono tramvajus

Nortamptono tramvajus – buvusi tramvajų sistema Nortamptone veikusi nuo 1881 m. iki 1934 m. 

 Istorija 

 Pirmoji sistema 

Pirmasis arklių traukiamas tramvajus pradėjo veikti 1881 m. birželio 4 d., naudojant 1067 mm vėžę. Sistema augo ir iki 1893 m. apėmė maršrutus į Kingsley Park, Kingsthorpe, St James ir Abingtono parką, iš viso daugiau nei 5 mylias.

 Elektrifikacija 

1901 m. spalio 21 d. savivaldybės valdoma „Northampton Corporation“ įmonė įsigijo „Northampton Street Tramways Company“ turtą už 38,7 tūkst. £ (5310000 £ 2023 m. kainomis)The Annual RPI and Average Earnings for Britain, 1209 to Present (New Series). Savivaldybė iškart pradėjo planuoti sistemos elektrifikaciją.

1904 m. sausio 20 d. prasidėjo pirmieji darbai konvertuoti arklinį tramvajų į elektrinę tramvajų sistemą, kai rangovai pradėjo tiesti naujas linijas Velingboro gatvės teritorijoje. 1904 m. liepos 21 d. surengta elektrinių tramvajų inauguracijos ceremonija.

 Infrastruktūra ir maršrutai 

 Maršrutų tinklas 

Elektrifikuota sistema iš pradžių apėmė keturis pagrindinius maršrutus:
 Kingsthorpe maršrutas
 St James maršrutas
 Abington Park maršrutas
 Kettering Road maršrutas

1914 m. spalio 23 d. buvo atidaryta nauja linija į Far Cotton, pakeisdama ankstesnę arklių omnibusų tarnybą. Šios linijos statyba kainavo 20352 svarus, 11 šilingų ir 10 pensų (2023 m. kainomis ekvivalentas 2529600 £). Linijos statybą atliko Messrs Stark and Co. iš Glazgo.

Far Cotton linijos statyba pareikalavo išplėsti Nortsamptono pietinį tiltą nuo 30 pėdų (9,1 m) iki 50 pėdų (15 m) pločio. Tilto išplėtimas kainavo nuo 6000 iki 7000 £. Su šia nauja linija bendras tramvajų tinklo ilgis pasiekė 10,32 km.

 Depas 
Pagrindinis tramvajų depas buvo įrengtas St James gatvėje. 1904 m. jis buvo pastatytas už pinigus, gautus parduodant arklius ir arklinius tramvajus. Depe tilpo 24 tramvajai ir buvo vietos jiems prižiūrėti.

 Riedmenys 

Pirmieji elektriniai tramvajai buvo užsakyti iš kelių gamintojų:

 20 pradinių elektrinių tramvajų (1904 m.)
 1914 m. trys nauji tramvajai buvo užsakyti iš Brush Electrical Engineering Company už 460 £ (57200 £ 2023 m. kainomis) kiekvienam
 Elektrinę įrangą tiekė Dick Kerr and Company iš Prestono už 289 £, 14 šilingų ir 6 pensus (36000 £ 2023 m. kainomis) vienam vagonui
 1913 m. buvo užsakyti dar keturi nauji tramvajai už 2600 £

 Eksploatacija 

 Pirmojo pasaulinio karo laikotarpis 

Pirmasis pasaulinis karas sukėlė kai kurių paslaugų apribojimų, panaikinti pigiausi bilietai. Sužeisti kareiviai mėlynose uniformose galėdavo naudotis tramvajumi nemokamai.

Kaip ir daugelis tramvajų sistemų, įmonė susidūrė su darbuotojų sunkumais nes daugelis darbuotųjų buvo pašaukti į ginkluotąsias pajėgas. 1915 m. gruodžio 20 d. buvo įdarbintos pirmosios moterys konduktorės. Moterys buvo įdarbintos pagal sutartį dirbti 54 valandas per savaitę ir jos buvo apmokamos tokiu pat tarifu kaip ir vyrai konduktoriai – 1 svaras, 0 šilingų ir 3 pensai (102,48 £ 2023 m. kainomis). Kai kurios moterys dirbo net ir 70 valandų per savaitę.

Sekmadienio tarnyba buvo vėl įvesta 1919 m.

 Finansinės problemos 

Po karo buvo tam tikrų finansinių sunkumų:
 1919 m. nuostoliai siekė 2447 £ esant 50058 £ išlaidoms
 1921 m. nuostoliai padidėjo iki 8900 £
 Tačiau iki 1924 m. situacija pagerėjo ir buvo užfiksuotas 9000 £ pelnas

 Siuntų paslauga 

Nortamptono tramvajus valdė išskirtinai išvystytą siuntų paslaugą, kuri leido gyventojams siųsti daiktus tramvajais po miestą. Išliko reikšminga archyvinė medžiaga, įskaitant oficialius siuntų departamento antspaudus ir paslaugų brošiūras, kuriose paaiškinama, kaip veikė paslauga ir ką buvo galima siųsti.

 Nuosmukis ir uždarymas 

Nuo 1922 m. buvo įvesti motoriniai autobusai, o pradinė tramvajų infrastruktūra pradėjo blogai nusidėvėti. Iki 1928 m. tramvajų sistema nusmuko ir buvo laikoma ekonomiškai nepatraukli.

Maršrutai buvo uždaromi palaipsniui:
 1929 m. – Abington Park maršrutas
 1933 m. – Kingsthorpe maršrutas
 1934 m. gruodžio 15 d. – paskutiniai St James ir Far Cotton maršrutai. Tai buvo paskutinė diena, kai Nortamptone važinėjo tramvajai. Sistema buvo pakeista motoriniais autobusais.

 Paveldas 

Nors tramvajų sistema buvo visiškai išardyta, šiuolaikiniame Nortamptone išliko dvi tramvajų stotelės. Senasis autobusų depas ir tramvajų stoginė St James gatvėje buvo įsigyti „Church's Shoes“ kompanijos ir vėliau Vakarų Nortamponšyro savivaldybės. 

2013 ir 2023 m. buvo išgelbėti reikšmingi archyvai, susiję su Nortamptono tramvajumi, kuriuose yra bilietai, negatyvai, nuotraukos, parlamento aktai ir kitų neįprastų daiktų, tokių kaip tramvajų futbolo klubo ir transporto boulingo klubo metinių vakarienių įrašai. Šie dokumentai dabar yra saugomi Northampton Transport Heritage paveldo bendrijos ir nacionaliniame tramvajų muziejuje.

 Šaltiniai 

 Literatūra 
 Howard, D.R. (1986). Northampton Corporation Tramways. Tramway Review, No 128 (p. 227-246). Light Rail Transit Association.
 Oppitz, L. (1992). Tramways Remembered, East Anglia, East Midlands and Lincolnshire. Countryside Books, Berkshire.
 Beddall, David. Northampton's Trams and Buses. Pen & Sword Transport.

 Nuorodos 
 Northampton Transport Heritage svetainė

Kategorija:Tramvajus
Kategorija:Nortamptonas